നിര്ദേശങ്ങള് ഉടന് സര്ക്കാരിനു സമര്പ്പിക്കുമെന്നു പി. സതീദേവി കൊച്ചി: കേരള വനിതാ കമ്മീഷന് ആക്ട് ഭേദഗതി സംബന്ധിച്ച നിര്ദേശങ്ങള് കാലതാമസം കൂടാതെ സര്ക്കാരിനു സമര്പ്പിക്കുമെന്ന് വനിതാ കമ്മീഷന് അധ്യക്ഷ പി. സതീദേവി. ഇതിനായുള്ള കരട് നിര്ദേശങ്ങള് തയാറാക്കുന്നതിനുള്ള രണ്ടാം ഘട്ട ചര്ച്ചയ്ക്കുശേഷമാണ് അവര് ഇക്കാര്യം അറിയിച്ചത്. പരാതിയിന്മേല് കമ്മീഷന് എടുക്കുന്ന തീരുമാനങ്ങള് ഫലപ്രദമായി നടത്താന് കഴിയുംവിധം ആക്ടിലെ വിവിധ സെക്ഷനുകള് ഭേദഗതി ചെയ്ത് ശിക്ഷാധികാരങ്ങള്, അധികാര പരിധികള്, പരാതികളുടെ സ്വഭാവം തുടങ്ങിയ വിവിധ നിര്ദേശങ്ങളാണ് പരിഗണനയിലുള്ളത്.ഭേദഗതി ബില്ലില് ഉള്പ്പെടുത്തേണ്ട വിഷയങ്ങളെ സംബന്ധിച്ച് വനിതാ കമ്മിഷന് എറണാകുളം ഗവ. ഗസ്റ്റ് ഹൗസ് ലൈബ്രറി ഹാളിലും ഗൂഗിള് മീറ്റിലുമായി ഒരേ സമയം സംഘടിപ്പിച്ച വിദഗ്ധ സമിതി ചര്ച്ചയില് അഡ്വക്കേറ്റ് ജനറല് കെ. ഗോപാലകൃഷ്ണക്കുറുപ്പ്, ഡയറക്ടര് ജനറല് ഓഫ് പ്രോസിക്യൂഷന് ടി.എ. ഷാജി, മുന് നിയമ സെക്രട്ടറി ബി.ജി. ഹരീന്ദ്രനാഥ്, സുപ്രീം കോടതി അഭിഭാഷകന് പി.വി. ദിനേഷ്, വനിതാ കമ്മീഷന്റെ പ്രഥമ ഡയറക്ടര് ഡോ. അലക്സാണ്ടര് ജേക്കബ്, കമ്മീഷന് അംഗങ്ങളായ എം.എസ്. താര, ഇ.എം. രാധ, ഷിജി ശിവജി, ഷാഹിദാ കമാല്, മെമ്ബര് സെക്രട്ടറി പി. ഉഷാറാണി, ഡയറക്ടര് ഷാജി സുഗുണന്, ലോ ഓഫീസര് പി. ഗിരിജ എന്നിവര് പങ്കെടുത്തു. വനിതാ കമ്മീഷന്റെ ഹൈക്കോടതിയിലെ സ്റ്റാന്ഡിംഗ് കോണ്സല് എ. പാര്വതി മേനോന് കരട് നിര്ദേശങ്ങള് അവതരിപ്പിച്ചു.